વડોદરા નજીક આવેલું ચાંદોદ પણ શ્રાદ્ધવિધિ માટે પ્રખ્યાત છે. અહીં નર્મદા અને ઓરસંગ નદીનો સંગમ હોવાથી તેને ખૂબ પવિત્ર માનવામાં આવે છે અને ચાણોદ તરીકે પણ ઓળખાય છે. અહીં માતાપિતા તેમજ સર્વ પિતૃઓના મોક્ષ માટે શ્રાદ્ધવિધિઓ થતી હોવાથી આ સર્વપિતૃના શ્રાદ્ધ માટેનું સ્થળ છે. અહીં ઘાટ તેમજ મંદિરોની સારી એવી વ્યવસ્થા જોવા મળે છે. જેમ ઉત્તરમાં પ્રયાગ છે, તેટલું જ દક્ષિણમાં ચાંદોદનું મહત્ત્વ હોવાથી તેને દક્ષિણપ્રયાગ તરીકે પણ ઓળખવામાં આવે છે. આ સ્થળના બંને ઘાટ પર શ્રાદ્ધવિધિ થઈ શકે છે અને બંને ઘાટનું મહત્ત્વ સરખું જ આંકવામાં આવે છે. કારતક, ચૈત્ર તેમજ ભાદરવા મહિના દરમિયાન અહીં લોકોની સારી એવી ભીડ રહે છે. અહીં કિનારાઓ પર ભારે ગંદકી જામેલી હોય છે. શ્રદ્ધાળુઓ પૂજાપો પધરાવે છે જેથી કિનારા પર ગંદકી જામી જાય છે અને અત્યંત દુર્ગંધ મારે છે.